title: Kommissionens gennemførelsesforordning (EU) 2020/999 af 9. juli 2020 om regler for anvendelsen af Europa-Parlamentets og Rådets forordning (EU) 2016/429 for så vidt angår godkendelse af avlsmaterialevirksomheder og sporbarhed for avlsmateriale af kvæg, svin, får, geder og dyr af hestefamilien (EØS-relevant tekst)

text:
                  10.7.2020

                  DA

                  Den Europæiske Unions Tidende

                  L 221/99

         KOMMISSIONENS GENNEMFØRELSESFORORDNING (EU) 2020/999
         af 9. juli 2020
         om regler for anvendelsen af Europa-Parlamentets og Rådets forordning (EU) 2016/429 for så vidt angår godkendelse af avlsmaterialevirksomheder og sporbarhed for avlsmateriale af kvæg, svin, får, geder og dyr af hestefamilien
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (1), særlig artikel 96, stk. 3, og artikel 123, og
         ud fra følgende betragtninger:

                     (1)

                     Ved forordning (EU) 2016/429 fastsættes der regler om forebyggelse og bekæmpelse af dyresygdomme, der kan overføres til dyr eller mennesker. Disse regler omfatter bl.a. avlsmateriale af opdrættede landdyr af kvæg-, svine-, fåre-, gede- og hestearterne og af andre arter. Der fastsættes ved forordningen også regler for registrering og godkendelse af virksomheder for avlsmateriale af kvæg, svin, får, geder og dyr af hestefamilien. Ved forordning (EU) 2016/429 fastsættes der desuden regler vedrørende krav til sporbarhed og dyresundhed i forbindelse med flytning af sendinger af avlsmateriale inden for Unionen. Forordningen giver tillige Kommissionen beføjelse til at vedtage delegerede retsakter og gennemførelsesretsakter med det formål at sikre, at den nye retlige ramme, der fastsættes ved nævnte forordning, fungerer tilfredsstillende.

                     (2)

                     Ved Kommissionens delegerede forordning (EU) 2020/686 (2) fastsættes der supplerende regler til forordning (EU) 2016/429 for så vidt angår godkendelse af avlsmaterialevirksomheder og krav til sporbarhed og dyresundhed i forbindelse med flytning inden for Unionen af sendinger af avlsmateriale af visse opdrættede landdyr.

                     (3)

                     Det er derfor nødvendigt at fastsætte regler for ensartet gennemførelse af kravene i forordning (EU) 2016/429, tillige med de supplerende regler i delegeret forordning (EU) 2020/686, vedrørende de oplysninger, operatører skal give i ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien, og fristerne for afgivelse af disse oplysninger. Det er også nødvendigt at fastsætte regler vedrørende de tekniske krav til og specifikationer for mærkning af avlsmateriale af kvæg, svin, får, geder og dyr af hestefamilien samt de praktiske krav vedrørende sporbarhed for sendinger af sådant avlsmateriale.

                     (4)

                     I henhold til artikel 96, stk. 3, i forordning (EU) 2016/429 kan Kommissionen ved hjælp af gennemførelsesretsakter fastsætte regler om de oplysninger, operatører skal give i ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien, hvorfra avlsmateriale af disse dyr skal flyttes til en anden medlemsstat, og om fristerne for afgivelse af sådanne oplysninger. Den kompetente myndighed skal have tilstrækkelig lang tid til at behandle sådanne ansøgninger, så den kan foretage en grundig analyse, men tidsrummet bør — for at give operatører mulighed for at påbegynde deres aktivitet inden for et rimeligt tidsrum — ikke overstige 90 dage inden den påtænkte dato for en operatørs påbegyndelse af sin aktivitet.

                     (5)

                     Eftersom delegeret forordning (EU) 2020/686 indeholder bestemmelser om fem forskellige typer af godkendte avlsmaterialevirksomheder, bør operatører i deres ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien oplyse, hvilke aktiviteter de påtænker at udføre på virksomheden. Også biosikringsplanen for avlsmaterialevirksomhedens drift bør inkluderes i en sådan ansøgning. I betragtning af, hvor vigtig en rolle de stations- og teamdyrlæger, der er ansvarlige for godkendte avlsmaterialevirksomheders aktiviteter, spiller, bør ansøgninger om godkendelse af avlsmaterialevirksomheder også indeholde oplysninger om disse dyrlæger.

                     (6)

                     Der bør fastsættes regler på EU-plan for mærkning af strå og andre pakninger indeholdende avlsmateriale af kvæg, svin, får, geder og dyr af hestefamilien for at sikre materialets sporbarhed. Ved fastsættelsen af standarderne for denne mærkning bør der tages hensyn til praksis på dette område, som allerede er gennemført af medlemsstaterne, samt til anbefalingerne fra International Committee for Animal Recording (ICAR) (3). Ved påtryk af stregkoder på strå eller andre pakninger anbefaler ICAR, at der enten anvendes en stregkode af type 128C, eller, hvis der er tale om en anden type, at der i starten af den nationale stregkode tilføjes tre ekstra cifre svarende til den internationale kode for hver avlsmaterialevirksomhed, der er registreret i USA's National Association of Animal Breeders (NAAB) (4).

                     (7)

                     Da forordning (EU) 2016/429 anvendes fra den 21. april 2021, bør nærværende forordning også anvendes fra denne dato.

                     (8)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Genstand og anvendelsesområde
            I denne forordning fastsættes der regler vedrørende avlsmateriale af kvæg, svin, får, geder og dyr af hestefamilien.
            Reglerne omfatter:

                        a)

                        de oplysninger, som operatører skal give i ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien, samt fristerne for afgivelse af disse oplysninger og for underretning af den kompetente myndighed om eventuel indstilling af aktivitet hos sådanne avlsmaterialevirksomheder, som er godkendt af samme myndighed

                        b)

                        de tekniske krav til og specifikationer for mærkning af avlsmateriale af kvæg, svin, får, geder og dyr af hestefamilien samt de praktiske krav vedrørende materialets sporbarhed.

            Artikel 2
            Definitioner
            Med henblik på denne forordning finder definitionerne i artikel 2 i delegeret forordning (EU) 2020/686 anvendelse.

            Artikel 3
            Oplysninger, som operatører skal give i ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien

               1.   Operatører, der ansøger den kompetente myndighed om godkendelse af avlsmaterialevirksomheder for kvæg, svin, får, geder og dyr af hestefamilien i henhold til artikel 94, stk. 1, litra b), i forordning (EU) 2016/429, skal i deres ansøgninger oplyse følgende:

                           a)

                           navn og adresse på operatøren af avlsmaterialevirksomheden

                           b)

                           følgende oplysninger vedrørende avlsmaterialevirksomheden:

                                       i)

                                       adressen

                                       ii)

                                       navnet på den stations- eller teamdyrlæge, der er udpeget af operatøren i henhold til artikel 4, stk. 1, litra a), i delegeret forordning (EU) 2020/686

                                       iii)

                                       hvilke af følgende typer aktiviteter der skal udføres på avlsmaterialevirksomheden:

                                                   —

                                                   indsamling, forarbejdning og opbevaring af sæd

                                                   —

                                                   indsamling, forarbejdning og opbevaring af embryoner

                                                   —

                                                   indsamling, forarbejdning og opbevaring af oocytter samt produktion, forarbejdning og opbevaring af embryoner

                                                   —

                                                   forarbejdning og opbevaring af frisk, kølet eller frossen sæd eller friske, kølede eller frosne oocytter eller embryoner

                                                   —

                                                   opbevaring af frisk, kølet eller frossen sæd eller friske, kølede eller frosne oocytter eller embryoner

                                       iv)

                                       en beskrivelse af, hvordan avlsmaterialet vil skulle forarbejdes, og, såfremt hele eller dele af forarbejdningen skal ske på andre avlsmaterialeforarbejdningsvirksomheder, navn på og kontaktoplysninger for disse avlsmaterialeforarbejdningsvirksomheder

                                       v)

                                       biosikringskravene til avlsmaterialevirksomhedens drift, som minimum med følgende oplysninger:

                                                   —

                                                   en strukturel beskrivelse af og et blueprint over avlsmaterialevirksomheden

                                                   —

                                                   standardprocedurerne for indsamling, produktion, forarbejdning, opbevaring og transport af avlsmateriale, alt efter hvilken type avlsmaterialevirksomhed der er tale om

                                                   —

                                                   de procedurer og instrukser, som stations- eller teamdyrlægen har fastlagt/givet vedrørende gennemførelse af dyresundheds- og biosikringskrav på avlsmaterialevirksomheden

                                                   —

                                                   en plan for bekæmpelse af gnavere og insekter

                                                   —

                                                   oplysninger om formatet af de fortegnelser, der føres i henhold til artikel 8 i delegeret forordning (EU) 2020/686

                                                   —

                                                   procedurerne for rengøring og desinfektion af faciliteter og udstyr

                                                   —

                                                   en beredskabsplan til brug i tilfælde af kliniske tegn på listeopførte sygdomme eller et positivt testresultat for dyrepatogener, der forårsager listeopførte sygdomme

                                                   —

                                                   et løfte om at underrette den kompetente myndighed forud for gennemførelsen af enhver væsentlig ændring vedrørende biosikringskravene til avlsmaterialevirksomhedens drift

                           c)

                           for så vidt angår avlsmaterialet:

                                       i)

                                       type avlsmateriale, der skal indsamles, produceres, forarbejdes eller opbevares, med angivelse af, om der er tale om sæd, oocytter eller embryoner

                                       ii)

                                       donordyrenes art, med angivelse af, om der er tale om kvæg, svin, får, geder eller dyr af hestefamilien

                                       iii)

                                       betingelserne for opbevaring af avlsmaterialet, med angivelse af, om det er frisk, kølet eller frossent.

               2.   Den i stk. 1 omhandlede ansøgning skal være skriftlig, enten i papirform eller elektronisk form.

            Artikel 4
            Frister for operatørers afgivelse af oplysninger i ansøgninger om godkendelse af avlsmaterialevirksomheder for kvæg, svin, får, geder og dyr af hestefamilien samt vedrørende indstilling af aktivitet

               1.   Hver medlemsstat fastsætter frister for følgende:

                           a)

                           operatørers afgivelse til den kompetente myndighed af:

                                       i)

                                       de oplysninger, der kræves i henhold til artikel 3, stk. 1

                                       ii)

                                       oplysninger om eventuel indstilling af aktivitet hos godkendte avlsmaterialevirksomheder for kvæg, svin, får, geder og dyr af hestefamilien

                           b)

                           den kompetente myndigheds underretning af operatører om:

                                       i)

                                       forpligtelsen til at afgive de oplysninger, der kræves i henhold til artikel 3, stk. 1

                                       ii)

                                       eventuel afvisning af en ansøgning om godkendelse af en avlsmaterialevirksomhed indgivet i henhold til artikel 3 i delegeret forordning (EU) 2020/686.

               2.   De i stk. 1, litra a), nr. i), omhandlede tidsfrister må ikke overstige 90 dage inden den påtænkte dato for operatørens påbegyndelse af avlsmaterialevirksomhedens aktiviteter.

               3.   Medmindre den kompetente myndighed angiver andet, anses enhver væsentlig ændring, som vedrører de i artikel 3, stk. 1, litra b), nr. v), ottende led, omhandlede biosikringskrav til avlsmaterialevirksomhedens drift, for at være godkendt, når der er gået 90 dage fra datoen for operatørens meddelelse af en sådan ændring.

            Artikel 5
            Tekniske krav til og specifikationer for mærkning af avlsmateriale af kvæg, svin, får, geder og dyr af hestefamilien samt praktiske krav vedrørende materialets sporbarhed

               1.   Operatører, der mærker avlsmateriale af kvæg, svin, får, geder og dyr af hestefamilien, jf. artikel 121, stk. 1, i forordning (EU) 2016/429, skal sikre:

                           a)

                           at hver(t) af de strå eller andre pakninger, hvori sæd, oocytter eller embryoner, adskilt i individuelle portioner eller ej, anbringes, opbevares og transporteres, mærkes i overensstemmelse med de sporbarhedskrav, der er fastsat i artikel 10 i delegeret forordning (EU) 2020/686, samt de tekniske krav til og specifikationer for mærkning i del 1 i bilaget til nærværende forordning

                           b)

                           at de praktiske krav vedrørende avlsmateriales sporbarhed i bilagets del 2 er opfyldt.

               2.   Hver medlemsstat fastsætter, på grundlag af de tekniske krav til og specifikationer for mærkning i bilagets del 1, regler for kendetegnene ved og formen af mærkningen af strå og andre pakninger, hvori avlsmaterialet anbringes, opbevares og transporteres, og som anvendes på dens område, og sender disse oplysninger til Kommissionen og de øvrige medlemsstater.

            Artikel 6
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 21. april 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 84 af 31.3.2016, s. 1.

            (2)  Kommissionens delegerede forordning (EU) 2020/686 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår godkendelse af avlsmaterialevirksomheder og krav til sporbarhed og dyresundhed i forbindelse med flytning inden for Unionen af avlsmateriale af visse opdrættede landdyr (EUT L 174 af 3.6.2020, s. 1).

            (3)  https://www.icar.org/.

            (4)  https://www.naab-css.org/.

            BILAG
            Tekniske krav til og specifikationer for mærkning af strå og andre pakninger med avlsmateriale af kvæg, svin, får, geder og dyr af hestefamilien samt praktiske krav vedrørende materialets sporbarhed, jf. artikel 5

               Del 1

               Tekniske krav til og specifikationer for mærkning af strå og andre pakninger, hvori sæd, oocytter eller embryoner anbringes, opbevares og transporteres

                        1.

                        Mærkningen på strå og andre pakninger skal være let læselig, og alle oplysninger, der er indeholdt i mærkningen, skal være påtrykt eller skrevet, så hvert enkelt element fremstår tydeligt.

                        2.

                        Mærkningen på de i punkt 1 omhandlede strå og andre pakninger skal, i kodeform eller på anden vis, omfatte følgende oplysninger:

                                    a)

                                    datoen for indsamling eller produktion af sæden, oocytterne eller embryonerne angivet i mindst ét af følgende formater: ddmmåå, ååmmdd, dd/mm/åå, åå/mm/dd, dd.mm.åå, åå.mm.dd eller, forudsat at betingelserne i del 2, punkt 2, til enhver tid er opfyldt, antal dage efter en fast dato angivet i form af en 5-cifret kode

                                    b)

                                    donordyrets/-dyrenes art

                                    c)

                                    donordyrets/-dyrenes identifikationskode(r) som defineret i artikel 2, nr. 18), i Kommissionens delegerede forordning (EU) 2019/2035 (1) eller, hvis der er tale om svin, som minimum det unikke registreringsnummer som defineret i nævnte delegerede forordnings artikel 2, nr. 15), for den bedrift, hvor donordyret/-dyrene er født, eller, hvis der er tale om dyr af hestefamilien, den unikke kode som defineret i samme delegerede forordnings artikel 2, nr. 17)

                                    d)

                                    det unikke godkendelsesnummer eller det unikke registreringsnummer på den virksomhed, der indsamler eller producerer, forarbejder og opbevarer sæden, oocytterne eller embryonerne, som skal indeholde oprindelseslandets navn eller ISO 3166-1 alpha-2-kode.

                        3.

                        Oplysningerne om arten af donordyr, jf. punkt 2, litra b), kan udelades i den i punkt 1 omhandlede mærkning, hvis donordyrets/donordyrenes art kan fastslås på grundlag af oplysninger påtrykt eller skrevet på strået eller anden pakning vedrørende enten

                                    a)

                                    det unikke godkendelsesnummer på den avlsmaterialevirksomhed, der indsamler eller producerer, forarbejder og opbevarer sæden, oocytterne eller embryonerne, eller det unikke registreringsnummer på den virksomhed, der indsamler, forarbejder og opbevarer sæden fra får og geder, eller

                                    b)

                                    donordyrets/-dyrenes race.

                        4.

                        Hvis et enkelt strå eller anden pakning indeholder enten sæd indsamlet fra mere end ét donordyr eller embryoner, og der ikke er tilstrækkelig plads på strået eller anden pakning til at identificere hvert enkelt donordyr med påtrykte eller skrevne oplysninger, kan de i punkt 2, litra c), omhandlede koder eller numre oplyses i form af en numerisk kode.

                        5.

                        Mærkningen på strå og andre pakninger, jf. punkt 1, kan indeholde alle andre relevante oplysninger (f.eks. donordyrets/-dyrenes navn, race, angivelse af køn for den kønssorterede sæd eller donorsvinets/-svinenes individuelle identifikationsnummer/-numre).

                        6.

                        For så vidt angår kønssorteret sæd, hvor sæden er blevet kønssorteret på en avlsmaterialeforarbejdningsvirksomhed, skal mærkningen på strå og andre pakninger, jf. punkt 1, indeholde det unikke godkendelsesnummer på den avlsmaterialeforarbejdningsvirksomhed, hvor sæden er blevet kønssorteret.
                        Hvis der ikke er tilstrækkelig plads på strået eller anden pakning til at påtrykke eller skrive avlsmaterialeforarbejdningsvirksomhedens unikke godkendelsesnummer, kan dette nummer oplyses i form af en numerisk kode.

                        7.

                        Alle eller dele af de i punkt 2-6 omhandlede oplysninger kan kodes elektronisk på stråene eller andre pakninger.

               Del 2

               Praktiske krav vedrørende sporbarhed for sæd, oocytter eller embryoner

                        1.

                        Hver enkelt sending af avlsmateriale skal ledsages af specifikationer, der forklarer mærkning påtrykt eller skrevet på stråene/de andre pakninger, der indeholder sæd, oocytter eller embryoner.

                        2.

                        Det skal i de i punkt 1 omhandlede specifikationer angives, hvilket system der er anvendt til angivelse af datoen for indsamling eller produktion af sæd, oocytter eller embryoner, jf. del 1, punkt 2, litra a).
                        Hvis datoen er angivet som antal dage efter en fast dato i form af en 5-cifret kode, skal den faste dato oplyses.

                        3.

                        Hvis mærkningen på et strå eller anden pakning indeholder en numerisk kode, jf. del 1, punkt 4 eller punkt 6, andet afsnit, skal det i specifikationerne som omhandlet i nærværende dels punkt 1 angives, hvilke oplysninger der er indkodet.

                        4.

                        Hvis mærkningen på et strå eller anden pakning indeholder en elektronisk kode, jf. del 1, punkt 7, skal den operatør, der er ansvarlig for sendingen af avlsmateriale, stille en læseenhed til rådighed, som gør det muligt at aflæse denne elektroniske kode.

               (1)  Kommissionens delegerede forordning (EU) 2019/2035 af 28. juni 2019 om supplerende regler til Europa-Parlamentets og Rådets forordning (EU) 2016/429 for så vidt angår regler for virksomheder, der holder landdyr, og rugerier samt sporbarhed for visse opdrættede landdyr og rugeæg (EUT L 314 af 5.12.2019, s. 115).


title: Kommissionens gennemførelsesforordning (EU) 2020/1001 af 9. juli 2020 om nærmere regler for anvendelsen af Europa-Parlamentets og Rådets direktiv 2003/87/EF med henblik på driften af Moderniseringsfonden til støtte for investeringer i modernisering af energisystemer og forbedring af energieffektiviteten i visse medlemsstater

text:
                  10.7.2020

                  DA

                  Den Europæiske Unions Tidende

                  L 221/107

         KOMMISSIONENS GENNEMFØRELSESFORORDNING (EU) 2020/1001
         af 9. juli 2020
         om nærmere regler for anvendelsen af Europa-Parlamentets og Rådets direktiv 2003/87/EF med henblik på driften af Moderniseringsfonden til støtte for investeringer i modernisering af energisystemer og forbedring af energieffektiviteten i visse medlemsstater
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (1), særlig artikel 10d, stk. 12, og
         ud fra følgende betragtninger:

                     (1)

                     Ved direktiv 2003/87/EF blev Moderniseringsfonden etableret for perioden fra 2021 til 2030 for at støtte investeringer i modernisering af energisystemer og forbedring af energieffektiviteten i visse medlemsstater. Som anført i meddelelserne fra Kommissionen med titlerne »Den europæiske grønne pagt« (2) og »Investeringsplan for den europæiske grønne pagt« (3) bør gennemførelsen af Moderniseringsfonden bidrage til opfyldelsen af målene for den europæiske grønne pagt ved at støtte en grøn og socialt retfærdig omstilling.

                     (2)

                     Der bør fastsættes nærmere regler for driften af Moderniseringsfonden, så fordelingen af dens finansielle midler til de støttemodtagende medlemsstater kan ske på en smidig måde, navnlig ved at fastsætte procedurer for forelæggelse og vurdering af investeringsforslag og for udbetaling af fondens indtægter.

                     (3)

                     For at sikre, at støtte fra Moderniseringsfonden er forenelig med det indre marked, bør støttemodtagende medlemsstater i overensstemmelse med traktatens artikel 108, stk. 3, underrette Kommissionen om enhver planlagt investering, der udgør statsstøtte efter traktatens artikel 107, stk. 1, og som ikke vil være omfattet af en eksisterende godkendt eller fritaget støtteordning eller en særskilt afgørelse. Vurderingen af investeringer, der er omfattet af fonden, bør koordineres med vurderingen efter statsstøttereglerne, og reglerne for forelæggelse af investeringsforslag bør tage hensyn til reglerne for indgivelse af anmeldelser af statsstøtte. Udbetalingen af indtægterne fra fonden bør afhænge af, om der er opnået statsstøttegodkendelse.

                     (4)

                     »Den europæiske grønne pagt« opererer med områdeplaner for en retfærdig omstilling som en af hjørnestenene i mekanismen for en retfærdig omstilling. Når en investering under Moderniseringsfonden tager sigte på at gennemføre en områdeplan for en retfærdig omstilling i den støttemodtagende medlemsstat, bør denne medlemsstat fremlægge oplysninger om investeringens forventede bidrag til denne plan i henseende til at støtte sammenhæng og komplementaritet med planens målsætninger.

                     (5)

                     De støttemodtagende medlemsstater bør regelmæssigt underrette Den Europæiske Investeringsbank (EIB) og Investeringskomitéen for Moderniseringsfonden (»investeringskomitéen«) om de planlagte investeringer for at lette planlægningen af udbetalingen og forvaltningen af Moderniseringsfondens midler. Disse oplysninger bør dog ikke være bindende for de støttemodtagende medlemsstater, når de forelægger fremtidige investeringsforslag.

                     (6)

                     Der bør gælde en forenklet procedure for udbetaling af fondens indtægter til investeringer, der falder ind under de prioriterede områder, der er anført i artikel 10d, stk. 2, i direktiv 2003/87/EF (»prioriterede investeringer«). Ikkeprioriterede investeringer bør underkastes en omfattende vurdering af deres tekniske og finansielle holdbarhed og deres merværdi i forhold til fondens mål.

                     (7)

                     I henhold til artikel 10d, stk. 2, i direktiv 2003/87/EF skal mindst 70 % af de finansielle midler fra Moderniseringsfonden allokeres til prioriterede investeringer. For at sikre en retfærdig fordeling af de finansielle midler i alle de støttemodtagende medlemsstater bør dette krav gælde for de enkelte støttemodtagende medlemsstaters individuelle andel af fonden.

                     (8)

                     Finansieringen af investeringer fra Moderniseringsfonden bør afhænge af, om de midler, der stilles til rådighed for den støttemodtagende medlemsstat, er til rådighed, og af den andel af midlerne, der allokeres til prioriterede investeringer. For at muliggøre en nøje overvågning af allokeringen af midler, samtidig med at der sikres effektivitet i forbindelse med udbetalingen, bør EIB's, eller, hvis det er relevant, investeringskomitéens, vurdering af investeringsforslagene og Kommissionens udbetaling af midlerne finde sted inden for rammerne af halvårlige cyklusser.

                     (9)

                     Procedurerne for driften af Moderniseringsfonden bør tage hensyn til de særlige forhold, der gør sig gældende for de ordninger, som de støttemodtagende medlemsstater forelægger. Når EIB bekræfter, at ordningen har status som prioriteret investering, eller, hvis det er relevant, investeringskomitéen henstiller, at ordningen finansieres inden for det ikkeprioriterede område, og når Kommissionen træffer afgørelse om den første udbetaling af midler til ordningen, bør den støttemodtagende medlemsstat forelægge et nyt forslag i forbindelse med eventuelle efterfølgende udbetalinger. Med henblik på en sådan efterfølgende udbetaling bør EIB's bekræftelse eller, hvis det er relevant, investeringskomitéens henstilling, begrænses til verifikation af, om de midler, der stilles til rådighed for den støttemodtagende medlemsstat, er til rådighed, og for så vidt angår ordninger, som har status som ikkeprioriterede investeringer, verifikation af overholdelsen af tærsklerne for tilladt støtte, jf. artikel 10d, stk. 2, og artikel 10d, stk. 6, andet afsnit, fjerde punktum, i direktiv 2003/87/EF. Desuden bør der gælde forenklede regler for de støttemodtagende medlemsstaters årlige rapportering om ordninger.

                     (10)

                     Ophørte investeringer bør ikke modtage yderligere finansiering fra Moderniseringsfonden. Beløb, der allerede er udbetalt til ophørte investeringer, men som endnu ikke er forbrugt i forbindelse med sådanne investeringer, bør stilles til rådighed til finansiering af andre investeringer.

                     (11)

                     Der bør fastsættes nærmere regler for investeringskomitéens sammensætning og drift.

                     (12)

                     I henhold til artikel 10d, stk. 3, i direktiv 2003/87/EF forvalter EIB indtægterne fra Moderniseringsfonden. Med henblik herpå bør EIB udvikle retningslinjer for forvaltning af aktiver, som understøtter direktivets mål, og som tager hensyn til EIB's interne regler. EIB skal desuden udføre andre opgaver i forbindelse med gennemførelsen af Moderniseringsfonden, jf. direktiv 2003/87/EF. De specifikke vilkår og betingelser for udførelsen af disse opgaver bør fastlægges i en aftale mellem Kommissionen og EIB. Mekanismen til dækning af EIB's omkostninger bør modsvare disse opgaver og endvidere tage hensyn til antallet og kompleksiteten af de investeringsforslag, der forelægges af de respektive støttemodtagende medlemsstater, samt til, om forslagene vedrører prioriterede eller ikkeprioriterede investeringer.

                     (13)

                     Hvis medlemsstaterne beslutter at anvende indtægterne fra auktionering af kvoter til at finansiere deres udgifter i forbindelse med gennemførelse af Moderniseringsfonden, kan sådanne udgifter betragtes som administrative udgifter som omhandlet i artikel 10, stk. 3, litra i), i direktiv 2003/87/EF, og de kan derfor medregnes i en målsætning om 50 % klimarelateret brug af auktionsindtægterne.

                     (14)

                     Der bør fastsættes klare ordninger for overvågning og rapportering med henblik på at give Kommissionen fuldstændige og rettidige oplysninger om fremskridtene i forbindelse med bestemte investeringer og den overordnede gennemførelse af Moderniseringsfonden.

                     (15)

                     Foranstaltningerne i denne forordning er i overensstemmelse med udtalelse fra Udvalget for Klimaændringer —

               VEDTAGET DENNE FORORDNING:
         KAPITEL I

            ALMINDELIGE BESTEMMELSER

            Artikel 1
            Genstand
            Ved denne forordning fastsættes der nærmere regler for driften af moderniseringsfonden for så vidt angår:

                        a)

                        forelæggelse af forslag til finansiering af investeringer

                        b)

                        vurdering af prioriterede investeringer og ikkeprioriterede investeringer

                        c)

                        forvaltning, udbetaling og overførsel af midler fra Moderniseringsfonden

                        d)

                        sammensætningen og driften af Investeringskomitéen for Moderniseringsfonden (»investeringskomitéen«)

                        e)

                        overvågning, rapportering, evaluering og revision

                        f)

                        oplysninger og gennemsigtighed.

            Artikel 2
            Definitioner
            I denne forordning forstås ved:

                        1)

                        »støttemodtagende medlemsstat«: en medlemsstat, der er opført i bilag IIb til direktiv 2003/87/EF

                        2)

                        »ikkeprioriteret investering«: en investering, der ikke falder ind under nogen af de områder, der er opført i artikel 10d, stk. 2, i direktiv 2003/87/EF

                        3)

                        »ikkeprioriteret mindre projekt«: en ikkeprioriteret investering, der modtager statsstøtte, hvis samlede beløb opfylder kriterierne for de minimis-støtte, jf. artikel 3 i Kommissionens forordning (EU) nr. 1407/2013 (4)

                        4)

                        »prioriteret investering«: en investering, der hører ind under mindst et af de områder, der er opført i artikel 10d, stk. 2, i direktiv 2003/87/EF

                        5)

                        »ordning«: et investeringsforslag, der opfylder følgende kriterier:

                                    a)

                                    det omfatter et sammenhængende sæt af prioriteter, der er i overensstemmelse med Moderniseringsfondens mål, og kan på grund af de særlige træk, der gælder for projekterne under ordningen, betragtes som en prioriteret investering eller en ikkeprioriteret investering

                                    b)

                                    det har en varighed på over et år

                                    c)

                                    det har et nationalt eller regionalt anvendelsesområde og

                                    d)

                                    det har til formål at støtte mere end én offentligretlig eller privatretlig person eller enhed, der har ansvaret for at iværksætte eller iværksætte og gennemføre projekter under ordningen.

         KAPITEL II

            FINANSIERING AF INVESTERINGER

            Artikel 3
            Oversigt over investeringer

               1.   Senest den 30. november hvert år indsender hver støttemodtagende medlemsstat en oversigt til Den Europæiske Investeringsbank (EIB) og investeringskomitéen over investeringer, for hvilke den agter at forelægge investeringsforslag i de næste to kalenderår, samt ajourførte oplysninger om investeringer, der er omfattet af tidligere oversigter.

               2.   Den støttemodtagende medlemsstat giver følgende oplysninger om hver planlagt investering i den oversigt, der er omhandlet i stk. 1:

                           a)

                           navnet på projektansøgeren eller ordningens forvaltningsmyndighed

                           b)

                           investeringens specifikke beliggenhed eller ordningens geografiske anvendelsesområde

                           c)

                           et skøn over de samlede investeringsomkostninger

                           d)

                           investeringsområdet og en kortfattet beskrivelse af investeringen

                           e)

                           status for vurdering af investeringen efter statsstøttereglerne, hvis det er relevant

                           f)

                           et skøn over finansieringen fra Moderniseringsfonden og en skitse med de planlagte finansieringsforslag.

               3.   Oplysningerne i oversigten er ikke bindende for den støttemodtagende medlemsstat, når den forelægger investeringsforslag, jf. artikel 4.

            Artikel 4
            Forelæggelse af investeringsforslag

               1.   De støttemodtagende medlemsstater kan på et hvilket som helst tidspunkt i løbet af et kalenderår forelægge EIB og investeringskomitéen investeringsforslag.
               Ved forelæggelsen af investeringsforslag giver de støttemodtagende medlemsstater de i bilag I nævnte oplysninger.
               Den støttemodtagende medlemsstat angiver, om forslaget vedrører en prioriteret investering eller en ikkeprioriteret investering.

               2.   Hvis en investering vedrører en ordning, forelægger den støttemodtagende medlemsstat et forslag i overensstemmelse med stk. 1 og angiver det beløb, der anmodes om som første udbetaling til ordningen.
               Efter at Kommissionen har truffet afgørelse om den første udbetaling til ordningen, jf. artikel 8, stk. 1, kræves der i forbindelse med eventuelle efterfølgende udbetalinger et særskilt forslag fra den modtagende medlemsstat med oplysninger om det beløb, der skal udbetales, samt ajourførte oplysninger om ordningen, alt efter hvad der er relevant.

               3.   Hvis den støttemodtagende medlemsstat forelægger flere investeringsforslag, der skal vurderes i den samme halvårlige udbetalingscyklus, angiver den en prioriteret rækkefølge for vurderingen af prioriterede investeringer og en prioriteret rækkefølge for vurderingen af ikkeprioriterede investeringer. Hvis medlemsstaten undlader at angive en prioriteret rækkefølge, vurderer EIB, eller eventuelt investeringskomitéen, forslagene efter datoerne for deres forelæggelse.

               4.   Et forslag vedrørende et ikkeprioriteret mindre projekt kan kun forelægges som en del af en ordning.

               5.   Den støttemodtagende medlemsstat må ikke anmode om finansiering fra Moderniseringsfonden af omkostninger vedrørende investeringer, der finansieres under et andet EU-instrument eller nationalt instrument.

            Artikel 5
            Disponible midler

               1.   Fire uger før mødet i den investeringskomité, der er omhandlet i artikel 11, stk. 1, underretter EIB den støttemodtagende medlemsstat, investeringskomitéen og Kommissionen om de midler, der er til rådighed for den pågældende medlemsstat til finansiering af investeringer fra Moderniseringsfonden (»oversigt over de disponible midler«).

               2.   I opgørelsen over disponible midler anføres følgende:

                           a)

                           det beløb, der henstår i EIB, ekskl. beløb, der allerede er udbetalt, men endnu ikke er overført til medlemsstaten, jf. artikel 9, og ekskl. omkostninger afholdt af EIB i henhold til den aftale, der er omhandlet i artikel 12, stk. 3

                           b)

                           udbetalinger til ophørte investeringer, som skal tillægges de midler i Moderniseringsfonden, der er til rådighed for den støttemodtagende medlemsstat i overensstemmelse med Kommissionens beslutning som omhandlet i artikel 10, stk. 2.

               3.   Fristen for opgørelsen af de disponible midler er den sidste dag i kalendermåneden, som går forud for datoen for underretningen i henhold til stk. 1.

               4.   Med forbehold af stk. 1-3 kan den støttemodtagende medlemsstat når som helst anmode EIB om oplysninger om det beløb, der er øremærket til den pågældende medlemsstat, og som henstår i EIB.

            Artikel 6
            Bekræftelse af status som prioriterede investeringer

               1.   EIB vurderer de investeringsprojekter, som de støttemodtagende medlemsstater forelægger som prioriterede investeringer, i den første halvårlige udbetalingscyklus i kalenderåret, hvis de forelægges mindst seks uger før det første halvårlige møde i den i artikel 11, stk. 1, omhandlede investeringskomité.
               Hvis de forelægges senere end seks uger før det første halvårlige møde i den i artikel 11, stk. 1, omhandlede investeringskomité, men mindst seks uger før det andet halvårlige møde i komitéen, vurderes de i den anden halvårlige udbetalingscyklus i kalenderåret.
               Hvis de forelægges senere end seks uger før det andet halvårlige møde i den i artikel 11, stk. 1, omhandlede investeringskomité, vurderes de i den første halvårlige udbetalingscyklus i det følgende kalenderår.

               2.   EIB kan anmode den støttemodtagende medlemsstat om de oplysninger eller dokumenter, den anser for nødvendige for at vurdere investeringen, forudsat at sådanne oplysninger eller dokumenter er påkrævede i henhold til bilag I. EIB skal anmode om de pågældende oplysninger eller dokumenter uden unødig forsinkelse. Hvis den støttemodtagende medlemsstat fremlægger de ønskede oplysninger eller dokumenter mindre end seks uger før mødet i den i artikel 11, stk. 1, omhandlede investeringskomité, kan EIB udsætte vurderingen af forslaget til næste halvårlige udbetalingscyklus.

               3.   Hvis EIB er af den opfattelse, at forslaget vedrører en ikkeprioriteret investering, underretter EIB den støttemodtagende medlemsstat herom senest fire uger efter forelæggelsen af forslaget med en begrundelse for sin konklusion. I så fald vurderes forslaget i overensstemmelse med kravene og tidsfristerne i artikel 7.

               4.   Hvis forslaget ikke er i overensstemmelse med artikel 10d, stk. 1, i direktiv 2003/87/EF eller med kravene i denne forordning, tilbagesender EIB forslaget til den støttemodtagende medlemsstat senest fire uger efter forelæggelsen af forslaget med en begrundelse for sin konklusion. EIB underretter straks investeringskomitéen.

               5.   Vurderingen af forslaget skal omfatte verifikation af omkostningerne vedrørende den foreslåede investering, medmindre Kommissionen har verificeret det modtagne støttebeløbs forholdsmæssighed i henhold til den relevante statsstøtteprocedure.

               6.   EIB vurderer forslaget under overholdelse af gældende EU-ret.

               7.   EIB kan bekræfte, at forslaget har status som prioriteret investering, hvis følgende betingelser er opfyldt:

                           a)

                           den støttemodtagende medlemsstat har godtgjort, at investeringen opfylder kravene i artikel 10d, stk. 1, i direktiv 2003/87/EF, og at den hører ind under mindst et af de områder, der er nævnt i dette direktivs artikel 10d, stk. 2

                           b)

                           den støttemodtagende medlemsstat har tilstrækkelige midler til rådighed i henhold til den opgørelse over disponible midler, der er omhandlet i artikel 5, stk. 1, og efter fradrag af eventuelle beløb, der skal udbetales til investeringer, hvis status allerede er bekræftet, jf. denne artikels stk. 9

                           c)

                           den støttemodtagende medlemsstat har fremlagt dokumentation for, at investeringsforslaget opfylder et af følgende krav:

                                       —

                                       der er opnået statsstøttegodkendelse i henhold til Kommissionens afgørelse

                                       —

                                       det er fritaget for anmeldelsespligt, jf. Kommissionens forordning (EU) nr. 651/2014 (5)

                                       —

                                       det udgør ikke statsstøtte efter traktatens artikel 107, stk. 1

                           d)

                           den støttemodtagende medlemsstat skriftligt har bekræftet, at investeringen opfylder alle andre relevante krav i EU-retten og national ret

                           e)

                           ifølge de oplysninger, som den støttemodtagende medlemsstat har fremlagt om bidrag fra andre EU-instrumenter og nationale instrumenter, skal de beløb, der anmodes om fra Moderniseringsfonden, ikke dække de samme omkostninger vedrørende investeringen som dem, der finansieres af et andet EU-instrument eller nationalt instrument.

               8.   Hvis et forslag vedrører en efterfølgende udbetaling til en ordning, hvis status EIB har bekræftet i overensstemmelse med stk. 9 forud for første udbetaling, begrænses EIB's vurdering af forslaget til verifikation af de disponible midler, jf. stk. 7, litra b), hvis der ikke er foretaget ændringer af ordningen.

               9.   EIB træffer afgørelse om bekræftelsen af forslagets status som prioriteret investering senest to uger før mødet i den i artikel 11, stk. 1, omhandlede investeringskomité.
               EIB underretter straks den pågældende støttemodtagende medlemsstat og Kommissionen om den i første afsnit omhandlede afgørelse.

               10.   Senest en uge før mødet i den i artikel 11, stk. 1, omhandlede investeringskomité underretter EIB komitéen om de investeringsforslag fra hver enkelt støttemodtagende medlemsstat, hvis status som prioriterede investeringer er bekræftet i overensstemmelse med denne artikels stk. 9, samt om det beløb, der skal udbetales til hver investering.

            Artikel 7
            Henstillinger vedrørende ikkeprioriterede investeringer

               1.   Investeringskomitéen vurderer de investeringsprojekter, som de støttemodtagende medlemsstater forelægger som ikkeprioriterede investeringer, i den første halvårlige udbetalingscyklus i kalenderåret, hvis de forelægges mindst ti uger før det første halvårlige møde i den i artikel 11, stk. 1, omhandlede investeringskomité.
               Hvis de forelægges senere end ti uger før det første halvårlige møde i den i artikel 11, stk. 1, omhandlede investeringskomité, men mindst ti uger før det andet halvårlige møde i komitéen, vurderes de i den anden halvårlige udbetalingscyklus i kalenderåret.
               Hvis de forelægges senere end ti uger før det andet halvårlige møde i den i artikel 11, stk. 1, omhandlede investeringskomité, vurderes de i den første halvårlige udbetalingscyklus i det følgende kalenderår.

               2.   Senest to uger før mødet i den i artikel 11, stk. 1, omhandlede investeringskomité gennemfører EIB en teknisk og finansiel due diligence-vurdering af forslaget, herunder en vurdering af de forventede emissionsreduktioner.

               3.   EIB kan anmode den støttemodtagende medlemsstat om de oplysninger eller dokumenter, den anser for nødvendige for at foretage den tekniske og finansielle due diligence-vurdering, forudsat at sådanne oplysninger eller dokumenter er påkrævede i henhold til bilag I. EIB skal anmode om de pågældende oplysninger eller dokumenter uden unødig forsinkelse. Hvis den støttemodtagende medlemsstat fremlægger de ønskede oplysninger eller dokumenter mindre end ti uger før mødet i den i artikel 11, stk. 1, omhandlede investeringskomité, kan EIB udsætte gennemførelsen af due diligence-vurderingen til næste halvårlige udbetalingscyklus.

               4.   EIB's finansielle due diligence-vurdering af forslaget skal omfatte verifikation af omkostninger vedrørende den foreslåede investering, medmindre Kommissionen har verificeret det modtagne støttebeløbs forholdsmæssighed i henhold til den relevante statsstøtteprocedure.

               5.   EIB foretager due diligence-vurderingen under overholdelse af gældende EU-ret.

               6.   EIB's due diligence-vurdering ledsages af en erklæring fra EIB's repræsentant vedrørende godkendelsen af finansieringen af investeringsforslaget. EIB fremsender straks due diligence-vurderingen til investeringskomitéen.

               7.   Investeringskomitéen kan fremsætte en henstilling om finansiering af investeringsforslaget, hvis følgende betingelser er opfyldt:

                           a)

                           den støttemodtagende medlemsstat har godtgjort, at investeringen opfylder kravene i artikel 10d, stk. 1, i direktiv 2003/87/EF

                           b)

                           den støttemodtagende medlemsstat har tilstrækkelige midler til rådighed i henhold til den opgørelse over disponible midler, der er omhandlet i artikel 5, stk. 1, og efter fradrag af eventuelle beløb, der skal udbetales i henhold til oplysningerne i artikel 6, stk. 10, samt de henstillinger, der allerede er udstedt, jf. denne artikels stk. 9

                           c)

                           den andel af midlerne, der allokeres til prioriterede investeringer, udgør mindst 70 % af de samlede midler, som den støttemodtagende medlemsstat anvender, herunder følgende midler:

                                       —

                                       midler, der allerede er udbetalt til prioriterede og ikkeprioriterede investeringer

                                       —

                                       midler, der endnu ikke er udbetalt i henhold til oplysningerne i artikel 6, stk. 10

                                       —

                                       midler, der endnu ikke er udbetalt i henhold til de henstillinger, der allerede er udstedt, jf. stk. 9

                                       —

                                       midler, hvorom der anmodes til det investeringsforslag, der er under vurdering

                           d)

                           finansieringen opfylder artikel 10d, stk. 6, andet afsnit, fjerde punktum, i direktiv 2003/87/EF

                           e)

                           den støttemodtagende medlemsstat har fremlagt dokumentation for, at investeringsforslaget opfylder et eller flere af følgende krav:

                                       —

                                       der er opnået statsstøttegodkendelse i henhold til Kommissionens afgørelse

                                       —

                                       det er fritaget for anmeldelsespligt, jf. forordning (EU) nr. 651/2014

                                       —

                                       det udgør ikke statsstøtte efter traktatens artikel 107, stk. 1

                           f)

                           den støttemodtagende medlemsstat skriftligt har bekræftet, at investeringen opfylder alle andre relevante krav i EU-retten og national ret

                           g)

                           ifølge de oplysninger, som den støttemodtagende medlemsstat har fremlagt om bidrag fra andre EU-instrumenter og nationale instrumenter, skal de beløb, der anmodes om fra Moderniseringsfonden, ikke dække de samme omkostninger vedrørende investeringen som dem, der finansieres af et andet EU-instrument eller nationalt instrument.

               8.   Hvis et forslag vedrører en efterfølgende udbetaling til en ordning, hvorom investeringskomitéen i overensstemmelse med stk. 9 forud for den første udbetaling har henstillet, at det bør modtage finansieringen, kræves det ikke, at EIB foretager due diligence-vurdering af forslaget, og komitéens vurdering af forslaget begrænses til verifikation af overholdelsen af kravene i stk. 7, litra b), c) og d), hvis der ikke er foretaget ændringer af ordningen.

               9.   Investeringskomitéen udsteder en henstilling om investeringsforslaget på det møde, der er omhandlet i artikel 11, stk. 1, med angivelse af størrelsen af støtten fra Moderniseringsfonden, en begrundelse for sin konklusion og eventuelle forslag til relevante finansieringsinstrumenter.

               10.   Hvis investeringskomitéen henstiller, at investeringen ikke finansieres, skal den give en begrundelse for sin konklusion. I så fald støttes investeringen ikke af Moderniseringsfonden. Den pågældende medlemsstat kan revidere investeringsforslaget under hensyntagen til investeringskomitéens resultater, og den kan forelægge et nyt investeringsforslag i en efterfølgende halvårlig udbetalingscyklus.

            Artikel 8
            Udbetalingsafgørelse fra Kommissionen

               1.   Efter det møde, der er omhandlet i denne forordnings artikel 11, stk. 1, vedtager Kommissionen uden unødig forsinkelse den afgørelse, der er omhandlet i artikel 10d, stk. 3, i direktiv 2003/87/EF med angivelse af det beløb, der skal udbetales fra Moderniseringsfondens midler til hver af de investeringer, hvis status som prioriteret er bekræftet af EIB, eller hvorom investeringskomitéen har henstillet, at den bør modtage finansiering (»afgørelse om udbetaling«).
               En afgørelse om udbetaling af midler fra Moderniseringsfonden til en ordning skal indeholde beløbet for den første eller eventuelle efterfølgende udbetalinger, alt efter hvad der er relevant.

               2.   Kommissionen underretter de berørte modtagende medlemsstater samt EIB og investeringskomitéen om udbetalingsafgørelsen.

            Artikel 9
            Overførsler
            Senest 30 dage efter datoen for udbetalingsafgørelsen overfører EIB det relevante støttebeløb fra Moderniseringsfonden til den modtagende medlemsstat.

            Artikel 10
            Ophørte investeringer

               1.   Med forbehold af den dokumentation, som den støttemodtagende medlemsstat fremlægger i den årsrapport, der er omhandlet i artikel 13, anses en investering for ophørt i et af følgende tilfælde:

                           a)

                           projektansøgeren eller ordningens forvaltningsmyndighed har ikke finansieret investeringen i mere end to på hinanden følgende år

                           b)

                           projektansøgeren har ikke brugt det samlede beløb af indtægterne fra Moderniseringsfonden, som er udbetalt til investeringen, inden for fem år fra datoen for Kommissionens udbetalingsafgørelse.

                     Litra b) finder ikke anvendelse på ordninger.

               2.   Ved den afgørelse, der træffes i henhold til artikel 8, ændrer Kommissionen det beløb, der allerede er udbetalt til de ophørte investeringer, ved at fratrække beløb, som den støttemodtagende medlemsstat endnu ikke har overført til projektansøgeren eller ordningens forvaltningsmyndighed. Et sådant ubetalt beløb tillægges de midler i Moderniseringsfonden, der er til rådighed for den berørte medlemsstat, jf. artikel 5, stk. 2, litra b), og modregnes i eventuelle fremtidige betalinger fra EIB til den pågældende medlemsstat, jf. artikel 9.

               3.   Med forbehold af denne artikels stk. 1 kan den støttemodtagende medlemsstat inden udløbet af fristen for den i artikel 5, stk. 3, omhandlede opgørelse over disponible midler underrette Kommissionen om en ophørt investering og anmode om en ændring af udbetalingsafgørelsen i overensstemmelse med denne artikels stk. 2. Denne anmodning kan såvel vedrøre beløb, der endnu ikke er overført til projektansøgeren eller ordningens forvaltningsmyndighed, som beløb, der allerede er overført til projektansøgeren eller forvaltningsmyndigheden, men som den støttemodtagende medlemsstat efterfølgende har inddrevet. Den støttemodtagende medlemsstat fremlægger den relevante dokumentation for anmodningen. Denne artikels stk. 2 finder anvendelse på ændringer af udbetalingsafgørelsen, på forøgelsen af de midler i moderniseringsfonden, der er til rådighed for den berørte medlemsstat, og på modregningen af det beløb, der tilbageføres til fonden, i eventuelle fremtidige betalinger fra EIB til medlemsstaten.

            Artikel 11
            Investeringskomitéens virksomhed

               1.   Investeringskomitéen mødes to gange om året, senest den 15. juli og den 15. december. Investeringskomitéens sekretariat meddeler medlemsstaterne datoen for mødet, så snart denne foreligger.

               2.   Medmindre komitéen afgiver en henstilling i overensstemmelse med artikel 10d, stk. 7, andet afsnit, første og andet punktum, i direktiv 2003/87/EF, er den beslutningsdygtig, hvis mindst halvdelen af repræsentanterne for de støttemodtagende medlemsstater, alle repræsentanter for de ikke-støttemodtagende medlemsstater og repræsentanterne for Kommissionen og for EIB er til stede.

               3.   De ikke-støttemodtagende medlemsstater vælger tre repræsentanter i Investeringskomitéen i en afstemning, der omfatter alle kandidater. Hver ikke-støttemodtagende kan foreslå én kandidat. De tre kandidater, der har fået flest stemmer, er valgt. Hvis to eller flere kandidater opnår det samme antal stemmer, og der derfor ville blive valgt flere end tre kandidater, genoptages afstemningen med deltagelse af alle kandidater undtagen de kandidater, der opnåede det højeste antal stemmer, og, hvis det er relevant, det næsthøjeste antal stemmer.

               4.   Investeringskomitéens medlemmer må ikke, hverken direkte eller indirekte, have finansielle eller andre interesser inden for erhvervsgrene, der er berettiget til støtte fra Moderniseringsfonden, som kan påvirke deres upartiskhed eller objektivt set kan opfattes som sådan. De skal handle uafhængigt og i offentlighedens interesse. De udfærdiger en interesseerklæring, inden de påbegynder hvervet i investeringskomitéen, og de ajourfører deres erklæring, hver gang der opstår en relevant ændring.

               5.   EIB yder administrativ og logistisk støtte til investeringskomitéen (sekretariatet), herunder støtte til administrationen af et særligt websted til Moderniseringsfonden.

               6.   Investeringskomitéen fastsætter efter forslag fra den kompetente tjenestegren i Kommissionen sin forretningsorden, hvori der navnlig fastsættes procedurer for følgende:

                           a)

                           udpegelsen af medlemmer og observatører til investeringskomitéen samt deres suppleanter

                           b)

                           tilrettelæggelsen af investeringskomitéens møder

                           c)

                           nærmere regler vedrørende interessekonflikter, herunder en standard for interesseerklæringen.

               7.   Medlemmerne af investeringskomitéen modtager ikke vederlag eller godtgørelse af udgifter i forbindelse med deres deltagelse i komitéens aktiviteter.

            Artikel 12
            Retningslinjer for forvaltning af aktiver og aftale med EIB

               1.   EIB udarbejder, under hensyntagen til målene i direktiv 2003/87/EF og EIB's interne regler, retningslinjer for forvaltning af aktiver med henblik på forvaltning af indtægterne fra Moderniseringsfonden.

               2.   Efter høring af medlemsstaterne indgår Kommissionen en aftale med EIB om de nærmere vilkår og betingelser for EIB's udførelse af sine opgaver i forbindelse med gennemførelsen af Moderniseringsfonden. Disse vilkår og betingelser omfatter følgende opgaver:

                           a)

                           bortauktionering og monetarisering af de kvoter, der er afsat til Moderniseringsfonden, jf. Kommissionens forordning (EU) nr. 1031/2010 (6)

                           b)

                           forvaltning af indtægterne fra Moderniseringsfonden

                           c)

                           bekræftelse af de prioriterede investeringsforslag, jf. artikel 6, og due diligence-vurdering af ikkeprioriterede investeringsforslag, jf. artikel 7

                           d)

                           at stille et sekretariat til rådighed for investeringskomitéen, herunder administration af et særligt websted til Moderniseringsfonden

                           e)

                           udarbejdelse af udkast til årsberetninger for investeringskomitéen, jf. artikel 14.

               3.   Den i stk. 2 omhandlede aftale skal indeholde en redegørelse for mekanismen til dækning af EIB's omkostninger i forbindelse med udførelsen af dens opgaver. Mekanismen til dækning af omkostninger i forbindelse med bekræftelse af prioriterede investeringer og due diligence-vurdering af ikkeprioriterede investeringer skal tage hensyn til antallet og kompleksiteten af de forslag, der forelægges af hver enkelt støttemodtagende medlemsstat. EIB's omkostninger i forbindelse med udførelsen af dens opgaver finansieres af de midler, der er til rådighed for hver af de støttemodtagende medlemsstater, jf. artikel 5, stk.2, litra a). EIB rapporterer til Kommissionen og til medlemsstaterne om gennemførelsen af opgaverne i henhold til aftalen og de dermed forbundne omkostninger.

         KAPITEL III

            OVERVÅGNING, RAPPORTERING, EVALUERING OG REVISION

            Artikel 13

                  De støttemodtagende medlemsstaters overvågning og rapportering

               1.   De støttemodtagende medlemsstater overvåger gennemførelsen af de investeringer, der finansieres af Moderniseringsfonden. Senest den 30. april fremlægger de støttemodtagende medlemsstater en årsrapport for Kommissionen for det foregående år med de oplysninger, der er anført i bilag II.

               2.   Den årsrapport, der er omhandlet i artikel 1, skal ledsages af følgende oplysninger:

                           a)

                           dokumentation for finansieringen af investeringer fra Moderniseringsfonden i det foregående år

                           b)

                           årsregnskab for hver investering eller, hvis der er tale om en ordning, regnskabet med aggregerede data om udgifterne til ordningen i det foregående år.

            Artikel 14
            Investeringskomitéens rapportering

               1.   Den årsrapport fra investeringskomitéen, der er omhandlet i artikel 10d, stk. 11, første punktum, i direktiv 2003/87/EF, skal indeholde følgende oplysninger:

                           a)

                           antallet af modtagne investeringsforslag, herunder en angivelse af investeringsområdet

                           b)

                           antallet af udstedte henstillinger og et resumé af hver henstillings konklusioner

                           c)

                           en oversigt over de vigtigste konklusioner vedrørende de foreslåede investeringer på baggrund af den tekniske og finansielle due diligence-vurdering, som EIB har foretaget

                           d)

                           den praktiske erfaring med de proceduremæssige aspekter vedrørende udstedelsen af henstillinger.

               2.   På grundlag af et udkast udarbejdet af EIB vedtager investeringskomitéen den endelige rapport for det foregående år senest den 15. marts og fremlægger den straks for Kommissionen.

            Artikel 15
            Revision og evaluering af fonden

               1.   Kommissionen skal i den revision, der er omhandlet i artikel 10d, stk. 11, andet punktum, i direktiv 2003/87/EF, dække følgende områder:

                           a)

                           EIB's bekræftelse af prioriterede investeringer

                           b)

                           investeringskomitéens vurdering af ikkeprioriterede investeringer

                           c)

                           de støttemodtagende medlemsstaters finansiering og overvågning af investeringer

                           d)

                           eventuelle relevante proceduremæssige aspekter i forbindelse med gennemførelsen af Moderniseringsfonden.

                     På grundlag af resultaterne af revisionen forelægger Kommissionen de relevante forslag, hvor det er hensigtsmæssigt.

               2.   Ved afslutningen af gennemførelsen af Moderniseringsfonden foretager Kommissionen en endelig evaluering af fondens gennemførelse. Kommissionen evaluerer navnlig fremskridtene med hensyn til opfyldelsen af fondens mål som fastsat i artikel 10d, stk. 1, 2 og 3, i direktiv 2003/87/EF.

               3.   Kommissionen offentliggør resultaterne af revisionen og evalueringen.

            Artikel 16
            Revision og beskyttelse af fondens finansielle interesser

               1.   EIB udarbejder årsregnskaber for Moderniseringsfonden for hvert regnskabsår, der begynder den 1. januar og slutter den 31. december, under hensyntagen til de regnskaber, der aflægges i henhold til artikel 13, stk. 2, litra b). Disse regnskaber er omfattet af en uafhængig ekstern revision.

               2.   EIB fremlægger følgende regnskaber for Kommissionen:

                           a)

                           senest den 31. marts, de ureviderede regnskaber for Moderniseringsfonden, som dækker det foregående regnskabsår

                           b)

                           senest den 30. april, de reviderede regnskaber for Moderniseringsfonden, som dækker det foregående regnskabsår.

               3.   De i stk. 1 og 2 omhandlede regnskaber udarbejdes i overensstemmelse med de internationale regnskabsstandarder for den offentlige sektor (IPSAS).

               4.   De støttemodtagende medlemsstater har beføjelse til på grundlag af bilag og kontrol på stedet at revidere alle projektansøgere, forvaltningsmyndigheder af ordninger samt leverandører og underleverandører, til hvem de har ydet støtte fra Moderniseringsfonden.

               5.   Med henblik på stk. 1 og 2 opbevarer de støttemodtagende medlemsstater, projektansøgere, forvaltningsmyndigheder af ordninger samt leverandører og underleverandører, som har modtaget midler fra Moderniseringsfonden, i en periode på fem år efter den sidste betaling til ethvert projekt eller enhver ordning alle bilag og oplysninger vedrørende afholdte betalinger eller udgifter.

               6.   Ved gennemførelsen af aktiviteter, der finansieres i henhold til denne forordning, træffer de støttemodtagende medlemsstater egnede foranstaltninger til at sikre, at Moderniseringsfondens finansielle interesser beskyttes gennem foranstaltninger til forebyggelse af svig, korruption og andre ulovlige aktiviteter, ved effektiv kontrol og, hvis der konstateres uregelmæssigheder, ved tilbagesøgning af de uretmæssigt udbetalte beløb samt efter omstændighederne ved administrative og økonomiske sanktioner, der skal være effektive, stå i rimeligt forhold til overtrædelsen og have afskrækkende virkning. Tilbagesøgning gennemføres i overensstemmelse med lovgivningen i de støttemodtagende medlemsstater.
               For tilbagesøgte beløb anmoder den støttemodtagende medlemsstat om ændring af en udbetalingsafgørelse i overensstemmelse med artikel 10, stk. 3.

         KAPITEL IV

            AFSLUTTENDE BESTEMMELSER

            Artikel 17
            Oplysninger, kommunikation og offentliggørelse

               1.   De støttemodtagende medlemsstater offentliggør på webstederne for de relevante afdelinger i deres forvaltning oplysninger om de investeringer, der støttes i henhold til denne forordning, med henblik på at informere offentligheden om Moderniseringsfondens opgaver og mål. Disse oplysninger skal indeholde en udtrykkelig henvisning til støtte modtaget fra Moderniseringsfonden.

               2.   De støttemodtagende medlemsstater sikrer, at de endelige modtagere af støtte fra Moderniseringsfonden giver sammenhængende, relevante og målrettede oplysninger om den støtte, der er modtaget fra Moderniseringsfonden, til flere målgrupper, herunder medierne og offentligheden.

               3.   Navnet på Moderniseringsfonden anvendes i forbindelse med alle kommunikationsaktiviteter og vises på opslagstavler på strategiske steder, som er synlige for offentligheden.

               4.   De støttemodtagende medlemsstater og Kommissionen gennemfører oplysnings-, kommunikations- og pr-tiltag vedrørende støtten fra Moderniseringsfonden og resultaterne heraf. Sådanne foranstaltninger skal lette udvekslingen af erfaringer, viden og bedste praksis med hensyn til udformning, forberedelse og gennemførelse af investeringer under Moderniseringsfonden.

            Artikel 18
            Gennemsigtighed

               1.   Med forbehold af stk. 2 sørger investeringskomitéens sekretariat for offentliggørelse af følgende oplysninger på Moderniseringsfondens websted:

                           a)

                           navnene på investeringskomitéens medlemmer og observatører og disses tilhørsforhold

                           b)

                           CV'er og interesseerklæringer fra investeringskomitéens medlemmer

                           c)

                           EIB's bekræftelser af prioriterede investeringer

                           d)

                           investeringskomitéens henstillinger vedrørende ikkeprioriterede investeringer

                           e)

                           udbetalingsafgørelser fra Kommissionen

                           f)

                           de støttemodtagende medlemsstaters årsrapporter i henhold til artikel 13

                           g)

                           investeringskomitéens årsrapporter i henhold til artikel 14

                           h)

                           Kommissionens revision og evaluering af Moderniseringsfonden i henhold til artikel 15.

               2.   Medlemsstaterne, Kommissionen og EIB må ikke videregive kommercielt fortrolige oplysninger, der er indeholdt i dokumenter, oplysninger eller andet materiale, som de selv eller tredjemand har fremlagt i forbindelse med gennemførelsen af Moderniseringsfonden.

            Artikel 19
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 275 af 25.10.2003, s. 32.

            (2)  Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget, Den europæiske grønne pagt (COM(2019) 640 final af 11. December 2019).

            (3)  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Investeringsplan for et bæredygtigt Europa — Investeringsplan for den europæiske grønne pagt (COM(2020) 21 final af 14. Januar 2020).

            (4)  Kommissionens forordning (EU) nr. 1407/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte (EUT L 352 af 24.12.2013, s. 1).

            (5)  Kommissionens forordning (EU) nr. 651/2014 af 17. juni 2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).

            (6)  Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet (EUT L 302 af 18.11.2010, s. 1).

            BILAG I

               Oplysninger om investeringsforslag, som skal forelægges for EIB og investeringskomitéen

            1.   Alle investeringsforslag

                        1.1.

                        angivelse af investeringsområdet, jf. artikel 10d, stk. 1 eller 2, i direktiv 2003/87/EF, alt efter hvad der er relevant

                        1.2.

                        en generel beskrivelse af investeringen, herunder mål, målgruppe(r) for så vidt angår støttemodtagere, teknologi (hvis relevant), kapacitet (hvis relevant) samt investeringens forventede varighed

                        1.3.

                        begrundelse for Moderniseringsfondens støtte, herunder bekræftelse af investeringens opfyldelse af artikel 10d, stk. 1, i direktiv 2003/87/EF

                        1.4.

                        en angivelse af, hvilke omkostninger Moderniseringsfonden skal dække

                        1.5.

                        beskrivelse af de(t) anvendte støtteinstrument(er)

                        1.6.

                        den finansiering, hvorom der anmodes fra Moderniseringsfonden

                        1.7.

                        bidrag fra andre EU-instrumenter og nationale instrumenter

                        1.8.

                        hvorvidt der er tale om statsstøtte (efter traktatens artikel 107, stk. 1) samt angivelse af følgende, alt efter hvad der er relevant:

                                    a)

                                    henvisning til Kommissionens afgørelse om tilladelse til en national støtteforanstaltning

                                    b)

                                    den henvisning, under hvilken gruppefritagelsesforanstaltningen blev registreret (statsstøttenummer tildelt af Kommissionens elektroniske notifikationssystem, jf. artikel 11 i forordning (EU) nr. 651/2014)

                                    c)

                                    forventet dato for underretning af Kommissionen om støtteforanstaltningen

                        1.9.

                        medlemsstatens erklæring om opfyldelse af relevante krav i EU-retten og national ret

                        1.10.

                        når investeringen tager sigte på at gennemføre en områdeplan for en retfærdig omstilling, oplysninger om investeringens forventede bidrag til nævnte plan.

                  2.   Supplerende oplysninger om ordninger

                        2.1.

                        navnet på ordningens forvaltningsmyndighed

                        2.2.

                        angivelse af, om forslaget vedrører en eksisterende ordning

                        2.3.

                        ordningens samlede volumen.

                  3.   Supplerende oplysninger om andre forslag end ordninger

                        3.1.

                        navnet på projektansøgeren

                        3.2.

                        projektets beliggenhed

                        3.3.

                        samlede investeringsomkostninger

                        3.4.

                        projektets udviklingsstadie (fra mulighed til drift)

                        3.5.

                        liste over tilladelser, som er meddelt eller skal indhentes.

                  4.   Supplerende oplysninger om ikkeprioriterede forslag

                        4.1.

                        kvantitative data om opførelses- og driftsfaserne, herunder forslagets bidrag til Moderniseringsfondens mål, Unionens 2030-ramme for klima- og energipolitikken samt Parisaftalen

                        4.2.

                        godkendte finansielle overslag, herunder planlagte finansielle bidrag fra private kilder

                        4.3.

                        beskrivelse af eventuelle andre målrettede resultatindikatorer, som EIB har anmodet om

                        4.4.

                        andre relevante oplysninger vedrørende projektansøgeren, investeringen, de generelle markedsbetingelser og miljøspørgsmål.

            BILAG II

               Oplysninger, som fremlægges af den støttemodtagende medlemsstat i årsrapporten til Kommissionen

            1.   Oversigt over investeringer

                        1.1.

                        antal investeringer, der finansieres af Moderniseringsfonden

                        1.2.

                        antal igangværende, afsluttede og ophørte investeringer

                        1.3.

                        samlet forhold mellem finansiering ydet til prioriterede og, hvis relevant, ikkeprioriterede investeringer i den støttemodtagende medlemsstat.

                  2.   Oplysninger om den enkelte investering

                        2.1.

                        udløste investeringer i alt (samlede investeringsomkostninger)

                        2.2.

                        datoer og beløb for betalinger fra Moderniseringsfonden til projektansøgeren eller ordningens forvaltningsmyndighed

                        2.3.

                        beløb, som den støttemodtagende medlemsstat har modtaget fra Moderniseringsfonden, men endnu ikke overført til projektansøgeren eller ordningens forvaltningsmyndighed

                        2.4.

                        beløb, som den støttemodtagende medlemsstat har tilbagesøgt fra projektansøgeren eller ordningens forvaltningsmyndighed samt tilbagesøgningsdatoer

                        2.5.

                        en vurdering af investeringens merværdi i form af energieffektivitet og modernisering af energisystemet, herunder oplysninger om følgende:

                                    a)

                                    energibesparelsen i MWh

                                    b)

                                    forventet samlet besparelse i MWh ved slutningen af investeringens levetid

                                    c)

                                    sparede drivhusgasemissioner i tCO2

                                    d)

                                    forventet samlet besparelse i tCO2 ved slutningen af investeringens levetid

                                    e)

                                    yderligere installeret kapacitet inden for vedvarende energi, hvis relevant

                                    f)

                                    opnået mobilisering af midler (samlet investeret beløb i forhold til bidrag fra Moderniseringsfonden)

                        2.6.

                        når investeringen tager sigte på at gennemføre en områdeplan for en retfærdig omstilling, oplysninger om investeringens forventede bidrag til nævnte plan.

                        2.7.

                        for ordninger præsenteres de angivne rapporteringsdata på aggregeret form

                  3.   supplerende oplysninger om andre investeringer end ordninger

                        3.1.

                        milepæle, der er nået siden foregående årsrapport

                        3.2.

                        forventet ibrugtagning

                        3.3.

                        konstaterede eller forventede forsinkelser i gennemførelsen

                        3.4.

                        konstaterede eller forventede ændringer i støtteberettigede omkostninger, anvendt teknologi eller resultater for en investering

                  4.   supplerende oplysninger om ikkeprioriterede investeringer

                        4.1.

                        bekræftelse af samfinansiering fra private kilder.


title: Kommissionens gennemførelsesforordning (EU) 2020/1002 af 9. juli 2020 om en undtagelse fra gennemførelsesforordning (EU) 2019/2072 for så vidt angår kravene vedrørende indførsel til Unionen af asketræ med oprindelse i eller forarbejdet i USA

text:
                  10.7.2020

                  DA

                  Den Europæiske Unions Tidende

                  L 221/122

         KOMMISSIONENS GENNEMFØRELSESFORORDNING (EU) 2020/1002
         af 9. juli 2020
         om en undtagelse fra gennemførelsesforordning (EU) 2019/2072 for så vidt angår kravene vedrørende indførsel til Unionen af asketræ med oprindelse i eller forarbejdet i USA
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og forordning (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 41, stk. 2, og
         ud fra følgende betragtninger:

                     (1)

                     Ved Kommissionens gennemførelsesafgørelse (EU) 2018/1203 (2) bemyndiges medlemsstaterne til at indrømme en midlertidig undtagelse fra visse krav i Rådets direktiv 2000/29/EF (3) vedrørende indførsel til Unionen af asketræ (Fraxinus L.) med oprindelse i eller forarbejdet i USA

                     (2)

                     Direktiv 2000/29/EF er blevet ophævet og erstattet af forordning (EU) 2016/2031. Kommissionens gennemførelsesforordning 2019/2072 (4), som indeholder regler og krav vedrørende indførsel til Unionen af visse planter, planteprodukter eller andre objekter, har erstattet bilag I-V til nævnte direktiv.

                     (3)

                     I henhold til artikel 8, stk. 1, i forordning (EU) 2019/2072 sammenholdt med punkt 87 i bilag VII til samme forordning er indførsel til Unionen af asketræ med oprindelse i eller forarbejdet i USA (i det følgende benævnt »træet«) underlagt visse særlige krav for at undgå risikoen for angreb af skadegøreren Agrilus planipennis Fairmaire i Unionen. Disse krav afviger i nogen grad fra kravene i gennemførelsesafgørelse (EU) 2018/1203 for så vidt angår indførsel til Unionen af træet samt inspektion af og tilsyn med træet.

                     (4)

                     På grundlag af kontroller, som Kommissionen foretog i 2018 og 2019, blev det konstateret, at USA ved at anvende kravene i gennemførelsesafgørelse (EU) 2018/1203 under sin offentlige kontrol sikrer et plantesundhedsmæssigt beskyttelsesniveau svarende til det, der er fastsat i punkt 87, litra a) og b), i bilag VII til gennemførelsesforordning (EU) 2019/2072.

                     (5)

                     Gennemførelsesafgørelse (EU) 2018/1203 finder anvendelse frem til den 30. juni 2020. Den 16. januar 2020 anmodede USA om en forlængelse af undtagelsen til efter den 30. juni 2020.

                     (6)

                     For at sikre fortsat import af asketræ med oprindelse i eller forarbejdet i USA bør der indrømmes en undtagelse fra artikel 8, stk. 1, i gennemførelsesforordning (EU) 2019/2072 og fra punkt 87, litra a) og b), i bilag VII til samme forordning med henblik på at tillade indførsel af træet til Unionen, på betingelse af at særlige krav overholdes. Disse særlige krav afspejler — med enkelte tilpasninger — de krav, der er fastsat i gennemførelsesafgørelse (EU) 2018/1203.

                     (7)

                     Nærværende forordning bør anvendes fra den 1. juli 2020 for at sikre fortsat import af træet.

                     (8)

                     Forordningen bør anvendes frem til den 30. juni 2023, således at anvendelsen kan tages op til revision inden denne dato.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Særlige krav til en midlertidig undtagelse
            Uanset artikel 8, stk. 1, i gennemførelsesforordning (EU) 2019/2072 og punkt 87, litra a) og b), i bilag VII til samme forordning er indførsel til Unionen af asketræ (Fraxinus L.) med oprindelse i eller forarbejdet i USA (i det følgende benævnt »træet«) underlagt de krav, der er anført i nærværende forordnings artikel 2 og i bilaget til nærværende forordning.

            Artikel 2
            Plantesundhedscertifikat

               1.   Træet skal ledsages af et plantesundhedscertifikat udstedt i USA, som attesterer, at træet efter inspektion er konstateret frit for EU-karantæneskadegørere og for skadegørere, der ikke er opført på listen over EU-karantæneskadegørere, der er omfattet af de foranstaltninger, der er vedtaget i medfør af artikel 30 i forordning (EU) 2016/2031.

               2.   Plantesundhedscertifikatet skal under rubrikken »Tillægserklæring« indeholde følgende elementer:

                           a)

                           erklæringen »I overensstemmelse med EU-kravene, der er anført i Kommissionens gennemførelsesafgørelse (EU) 2020/1002 (*)

                                       (*)

                                       Kommissionens gennemførelsesforordning (EU) 2020/1002 af 9. juli 2020 om fravigelse af gennemførelsesforordning (EU) 2019/2072 for så vidt angår betingelser for indførsel til Unionen af asketræ med oprindelse i eller forarbejdet i USA (EUT L 221 af 10.7.2020, s. 122)«.

                           b)

                           bundtnummer/-numre svarende til hvert specifikt bundt, der eksporteres

                           c)

                           navnet på de(t) godkendte anlæg i USA.

            Artikel 3
            Udløbsdato
            Denne forordning udløber den 30. juni 2023.

            Artikel 4
            Ikrafttræden og anvendelsesdato
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. juli 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 317 af 23.11.2016, s. 4.

            (2)  Kommissionens gennemførelsesafgørelse (EU) 2018/1203 af 21. august 2018 om bemyndigelse af medlemsstaterne til at indrømme en midlertidig undtagelse fra visse bestemmelser i Rådets direktiv 2000/29/EF for asketræ med oprindelse i eller forarbejdet i USA og om ophævelse af Kommissionens gennemførelsesafgørelse (EU) 2017/204 (EUT L 217 af 27.8.2018, s. 7).

            (3)  Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (EFT L 169 af 10.7.2000, s. 1).

            (4)  Kommissionens gennemførelsesforordning (EU) 2019/2072 af 28. november 2019 om ensartede betingelser for gennemførelsen af Europa-Parlamentets og Rådets forordning (EU) 2016/2031 for så vidt angår beskyttelsesforanstaltninger mod planteskadegørere og om ophævelse af Kommissionens forordning (EF) nr. 690/2008 og om ændring af Kommissionens gennemførelsesforordning (EU) 2018/2019 (EUT L 319 af 10.12.2019, s. 1).

            BILAG

               Del A

            1.   Krav til forarbejdning

            Forarbejdningen af træet, jf. artikel 1, skal opfylde alle følgende krav:

                        a)

                        Afbarkning
                        Træet er afbarket, med undtagelse af visuelt separate og klart adskilte små barkstykker (uanset antal), der opfylder en af følgende betingelser:

                                    1)

                                    de er mindre end 3 cm brede (uanset længde), eller

                                    2)

                                    hvis de er mere end 3 cm brede, skal hvert barkstykkes overflade være mindre end 50 cm2.

                        b)

                        Savning
                        Det af træet, der er opsavet, skal være fremstillet af afbarket rundtræ.

                        c)

                        Varmebehandling
                        Træet opvarmes gennem hele sin profil til mindst 71 °C i 1 200 minutter i et varmekammer, der er godkendt af Animal and Plant Health Inspection Service (APHIS) eller af et organ, der er godkendt af APHIS.

                        d)

                        Tørring
                        Træet er tørret i overensstemmelse med industrielle tørreskemaer af mindst to ugers varighed, som er anerkendt af APHIS.
                        Det endelige vandindhold må ikke overstige 10 %, udtrykt som procentdel af tørstoffet.

                  2.   Krav til anlæg

            Træet skal fremstilles, håndteres eller oplagres i et anlæg, der opfylder alle følgende krav:

                        a)

                        det er officielt godkendt af APHIS eller af et organ, der er godkendt af APHIS, i henhold til certificeringsprogrammet vedrørende skadegøreren Agrilus planipennis Fairmaire

                        b)

                        det er registreret i en database, som er offentliggjort på APHIS' websted

                        c)

                        det bliver kontrolleret af APHIS eller af et organ, der er godkendt af APHIS, mindst en gang om måneden, og det er blevet konkluderet, at anlægget overholder kravene i dette bilag. Hvis disse kontroller foretages af et organ, der er godkendt af APHIS, skal APHIS foretage kontroller af dette arbejde hver sjette måned. Kontrollerne hver sjette måned skal omfatte verifikation af organets procedurer og dokumentation samt kontroller i godkendte faciliteter

                        d)

                        det anvender udstyr til behandling af træet, der er kalibreret i overensstemmelse med udstyrets driftshåndbog

                        e)

                        det fører en fortegnelse over sine procedurer, der verificeres af APHIS eller af et organ, der er godkendt af APHIS, herunder over behandlingens varighed, temperaturer under behandling og — for hvert enkelt bundt, der skal eksporteres — overensstemmelseskontrol og det endelige vandindhold.

                  3.   Mærkning

            Hvert bundt af træet skal være forsynet med både et entydigt bundtnummer og en mærkat med påskriften »HT-KD« eller »Heat Treated — Kiln Dried« (Varmebehandlet — Ovntørret). Denne mærkat skal udstedes af — eller under tilsyn af — en dertil udpeget person på det godkendte anlæg, efter at vedkommende har kontrolleret, at kravene til forarbejdning, som anført i punkt 1, og kravene til anlægget, som anført i punkt 2, er overholdt.
            4.   Undersøgelser forud for eksport

            Træet, der er bestemt til Unionen, skal forud for eksport inspiceres af APHIS eller af et organ, der er godkendt af APHIS, for at sikre, at kravene i punkt 1 og 3 er overholdt.

               Del B

               Træet med respektive KN-koder

                        1.

                        Træ af Fraxinus L., dog ikke i form af:

                                    —

                                    flis, spåner, savsmuld og affald, som helt eller delvis stammer fra disse træer

                                    —

                                    træemballeringsmateriale i form af pakkasser, tremmekasser, tromler og lignende pakningsgenstande, lastpaller og lignende, pallerammer, stuvholt, uanset om det faktisk anvendes til transport af genstande af enhver art, undtagen stuvholt til støtte for forsendelser af træ, som er fremstillet af træ af samme type og kvalitet som træet i sendingen og opfylder de samme plantesundhedsmæssige EU-krav som træet i sendingen

                              men inklusive træ, der ikke har bevaret sin naturlige runding, samt møbler og andre genstande fremstillet af ubehandlet træ.

                        ex 4401 12 00
                        ex 4403 12 00
                        ex 4403 99 00
                        ex 4404 20 00
                        ex 4406 12 00
                        ex 4406 92 00
                        4407 95 10
                        4407 95 91
                        4407 95 99
                        ex 4407 99 27
                        ex 4407 99 40
                        ex 4407 99 90
                        ex 4416 00 00
                        ex 9406 10 00